b'\n_START_ARTICLE_\nIvanka Mestnik\n_START_SECTION_\n\xc5\xbdivljenje\n_START_PARAGRAPH_\nNi\xc5\xbejo gimnazijo je obiskovala v Novem mestu in leta 1953 maturirala na U\xc4\x8ditelji\xc5\xa1\xc4\x8du v Novem mestu. Slu\xc5\xbebo u\xc4\x8diteljice je dobila leta 1953 v Bre\xc5\xbeicah in po osmih letih (1961) nadaljevala s pou\xc4\x8devanjem na podru\xc5\xbeni\xc4\x8dni Osnovni \xc5\xa1oli Mali Slatnik pri Novem mestu, kjer je bila tudi vodja \xc5\xa1ole. Leta 1962 se je ob delu vpisala na Pedago\xc5\xa1ko akademijo v Ljubljani (sedaj Pedago\xc5\xa1ka fakulteta v Ljubljani), smer sloven\xc5\xa1\xc4\x8dina-ru\xc5\xa1\xc4\x8dina, in diplomirala leta 1965. Do leta 1970 je pou\xc4\x8devala na Osnovni \xc5\xa1oli Katje Rupena (sedaj Osnovna \xc5\xa1ola Center - Novo mesto), od leta 1972 do 1977 pa \xc5\xa1e na Osnovni \xc5\xa1oli Grm. Zatem je delala kot vzgojiteljica v Dija\xc5\xa1kem domu Novo mesto in do upokojitve leta 1994 kot tajnica Ob\xc4\x8dinske zveze prijateljev mladine. Je \xc4\x8dlanica Dru\xc5\xa1tva slovenskih pisateljev. \xc5\xbdivi in ustvarja v Novem mestu.\n_START_SECTION_\nDelo\n_START_PARAGRAPH_\nNa U\xc4\x8ditelji\xc5\xa1\xc4\x8du je vodila literarni kro\xc5\xbeek in na osnovnih \xc5\xa1olah urejala glasili Utrinki ter Mladi ob Krki. Pisati je za\xc4\x8dela po upokojitvi, leta 1994. Do sedaj je iz\xc5\xa1lo osemnajst njenih del. Njena kraj\xc5\xa1a proza je objavljena v razli\xc4\x8dnih revijah in \xc4\x8dasopisih. Njeno prvo dalj\xc5\xa1e besedilo je mladinska povest V dedovi grapi, ki govori o skrivnostih narave in \xc5\xbeivljenja ob Krki v Suhi krajini. Uveljavila se je z deli za otroke. Sodobni pravlji\xc4\x8dni junaki re\xc5\xa1ujejo vsakodnevne otro\xc5\xa1ke probleme s strpnim in razumevajo\xc4\x8dim sprejemanjem druga\xc4\x8dnosti (Izlet na modri planet), skrbijo za \xc5\xbeivali v mestu in naravi (Kara, Medvedek na obisku, Zgodba o Zari) ali se veselijo prazni\xc4\x8dnih dni (Veseli december). Pi\xc5\xa1e tudi o mitolo\xc5\xa1kem svetu Gorjancev (Gorjanski \xc5\xa1krati v kraljestvu Brbu\xc4\x8da, Gorjanski \xc5\xa1krati med ljudmi). Iz modela ljudske pravljice izstopa knjiga Resni\xc4\x8dne o volku, medvedku in reki, v kateri je zdru\xc5\xbeenih sedem resni\xc4\x8dnih zgodb iz suhokranjskega okolja. Delo Izlet na modri planet je bilo leta 2001 prevedeno v hrva\xc5\xa1\xc4\x8dino oz. srb\xc5\xa1\xc4\x8dino, vendar ni iz\xc5\xa1lo. Knjiga je dramatizirana in prirejena za lutkovno predstavo._NEWLINE_Pisateljica v delih za odrasle obravnava \xc5\xbeivljenjske situacije, v katerih stvarno in psiholo\xc5\xa1ko opisuje \xc4\x8dloveka (Korak s poti, Doma\xc4\x8dija na son\xc4\x8dni jasi). \xc5\xbdivljenje svoje dru\xc5\xbeine opisuje v avtobiografskem romanu Vikend sredi vasi. Njeno najobse\xc5\xbenej\xc5\xa1e delo je zgodovinski roman Grenki kruh, v katerem pi\xc5\xa1e o nekdanji \xc5\xbeelezarni na Dvoru v Suhi krajini. Delo Iz za\xc4\x8daranega kroga je zbirka sedmih zgodb s socialno problematiko \xc5\xbeensk._NEWLINE_Objavljala je tudi kot raziskovalna novinarka. Njeni prispevki so v vodnikih (Kulturnozgodovinski vodnik po Dolenjski - besedilo Suha krajina z obrobjem), zbornikih (Petdeset let Dija\xc5\xa1kega doma Novo mesto - 1997) in \xc5\xa1olskih kronikah (Po zaraslih poteh spet v \xc5\xa1olo - 1992, Zgodovina \xc5\xa1ole in kraja Laze - 1993, \xc5\xa0olstvo v novome\xc5\xa1kem delu Suhe krajine prvih pet let po drugi svetovni vojni - 1996).'